**ELŐTERJESZTÉS**

**Szombathely Megyei Jogú Város Közgyűlésének 2022. szeptember 29-i ülésére**

**Javaslat az önkormányzat által alapított egyes tanulmányi támogatások szabályairól**

**szóló rendelet megalkotására**

A Közgyűlés a 262/2021. (XII.16.) Kgy. sz. határozatában a „Szombathelyi óvodapedagógusi életpálya támogatása” elnevezésű program 2022. szeptember 1. napjától történő bevezetését határozta el, és az Önkormányzat 2022. évi költségvetésében a program működtetésére 6.900.000,- Ft előirányzatot biztosított. Az életpálya modell két elemből áll:

1. tanulmányi támogatás: az óvodapedagógus utánpótlás biztosítására a végzős, szombathelyi óvodában egyéni szakmai gyakorlatot teljesítő hallgató részére az Önkormányzat legfeljebb 9 hónapon keresztül, havi 200.000,- Ft összegű támogatást biztosít. A támogatás feltételeként a végzős hallgatónak vállalnia kell, hogy a diplomája megszerzését követően Szombathelyen, önkormányzati fenntartású óvodában dolgozik legalább 3 év időtartamban.
2. tandíj átvállalása: az óvodákban dolgozó, óvodapedagógus képzésre jelentkező pedagógiai asszisztensek, dajkák, óvodatitkárok tandíjának átvállalása. A támogatás feltétele, hogy a közalkalmazott a diplomája megszerzését követően Szombathelyen, önkormányzati fenntartású óvodában dolgozik legalább 3 év időtartamban.

A személyi jövedelemadóról szóló 1995. évi CXVII. törvény 1. számú mellékletének 7.17 pontja alapján az önkormányzat által a hallgató részére jogviszonyára tekintettel nyújtott támogatás akkor lehet adómentes, ha feltételei rendeletben kerülnek szabályozásra.

Fentiekre tekintettel a Tisztelt Közgyűlés elé terjesztem a tanulmányi támogatások szabályairól szóló rendelettervezetet.

A rendelettervezet az előterjesztés 1. számú, az indokolás a 2. számú, a hatásvizsgálati lap az előterjesztés 3. számú mellékletét, a tanulmányi támogatásról szóló szerződés az előterjesztés 4. számú mellékletét, a tandíj átvállalásáról szóló szerződés az előterjesztés 5. számú mellékletét képezi.

A rendeletbe apróbb módosításokkal átemelésre kerültek a Petz-ösztöndíjra vonatkozó szabályok, egyúttal a rendelet hatálybalépésével hatályát veszti az Önkormányzat által alapított tanulmányi ösztöndíj odaítélésének szabályairól szóló 15/1996. (III.28.) önkormányzati rendelet.

A 2003. február 4-én elhunyt Petz Gyula 1992-ben írott végrendeletében teljes vagyonát Szombathely Megyei Jogú Város Önkormányzatára hagyta. A végrendelet szerint a hagyatékot alapítványi célra kell fordítani, amelyből olyan alap- és középfokú köznevelési intézmények tanulói támogathatók, akiknek a tanulás anyagi nehézséget okoz. Az örökhagyó a támogatást évente egy alkalommal, de legalább 20 éven át rendelte el kiadni. A Petz ösztöndíj odaítélésére először 2005-ben került sor.

A rendeletben foglalt pontosítások az alábbiakban foglalhatóak össze:

* megemelésre került a jövedelemhatár a mindenkori öregségi nyugdíj legkisebb összegének 1,5 szereséről 2,5 szeresére, tekintettel arra, hogy az elmúlt években az alacsony jövedelemhatár miatt már csak 4-5 diák felelt meg a feltételeknek;
* az ösztöndíjat az Önkormányzat a jövőben közvetlenül két egyenlő részletben - minden év november 30-ig, valamint február 28-ig - utalja a tanulók részére.

Kérem a Tisztelt Közgyűlést, hogy az előterjesztést megtárgyalni, az önkormányzat által alapított egyes tanulmányi támogatások szabályairól szóló rendelet megalkotni, és a határozati javaslatot elfogadni szíveskedjen.

**Szombathely, 2022. szeptember „ ”**

 **/: Dr. Nemény András :/**

**HATÁROZATI JAVASLAT**

**……../2022. (IX.29.) Kgy. számú határozat**

Szombathely Megyei Jogú Város Közgyűlése a „Javaslat az önkormányzat által alapított egyes tanulmányi támogatások szabályairól szóló rendelet megalkotására” című előterjesztést megtárgyalta, és a tanulmányi támogatásról szóló szerződést az előterjesztés 4. számú melléklete, a tandíj átvállalásáról szóló szerződést az előterjesztés 5. számú melléklete szerinti tartalommal jóváhagyja.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal